
Automata négy végtagi vérnyomásmérő alkalmasságának vizsgálata perifériás verőérbetegség szűrésére hallgatói tapasztalat alapján

Kulcsszavak: perifériás verőérbetegség;megelőzés;szenzitivitás,szűrés
A perifériás verőérbetegség ( PAD) kezeletlenül az érintett erek szűkületéhez vagy elzáródásához vezet. A koszorúér-betegség és a stroke után ez az ateroszklerotikus halálozás harmadik vezető oka ennek ellenére magas a nem diagnosztizált esetek száma. A fizikális vizsgálatot követően elsőként elvégzendő noninvazív mérés az ABI (boka-kar index) Doppler -módszerrel való meghatározása, azonban széles körű alkalmazására sokszor nem kerül sor. Tanulmányunk célja annak vizsgálata, hogy egy automatizált, négy végtagi vérnyomásmérő TBI (lábujj-kar index) mérés funkcióval kiegészítve, mennyiben járulhat hozzá a PAD diagnosztikájához különösképpen szűréséhez.
117 páciens 233 alsó végtagján hagyományos Doppler-módszerrel és oszcillometriás elven működő MESI mTablet készülék segítségével végeztünk ABI meghatározást. A TBI-t fotopletizmográfiás módszerrel (MESI mTablet) határoztuk meg. Célunk az volt, hogy megvizsgáljuk a mérések diagnosztikai pontosságát, referenciaként vascularis képalkotó technikákat alkalmaztunk.
Szignifikáns korrelációt találtunk a Doppler és a MESI boka-kar index értékei között. 0,9-es boka-kar index határérték esetén a Doppler szenzitívebbnek és specifikusabbnak bizonyult a MESI-nél amely számításaink alapján 57,0/100% szenzitivitást/specificitást mutatott, azonban 1,0-re növelt cut-off értéknél jelentős szenzitivitás növekedést és csupán enyhe specificitás csökkenést tapasztaltunk az automata készülék esetén. A MESI ABI és szekvenciális TBI együttes meghatározása a PAD végtagok 92,4%-át ismerte fel.
Eredményeink alapján BKI 1,0 határérték használata és a szekvenciális TBI mérés elvégzése növelte a vizsgált automata készülék érzékenységét, lehetővé téve hatékony alkalmazását szűrési célokra. Használat közben szerzett tapasztalatok alapján a MESI technikai adottságaiból eredő hátrányainak ellenére, a mérések könnyű és felhasználóbarát kivitelezhetősége hozzájárulhat az eszköz széles körű alkalmazásához az alapellátásban és szűrési programokban, ugyanakkor fontos megjegyezni, hogy az eredmények korrekt értelmezése szakértelmet igényel.



